九日會客面嶽亭以采菊東籬下悠然見南山分韻得采字詩
作者：高斯得
朝代：宋

paragraphs: 四運相摧斥，秋容忽而改。
英英晚節花，含霜發鮮彩。
游子感蕭辰，命侶登爽塏。
湘山儼橫陳，秀色如有待。
獨憐祝融峯，盡日埋靉靆。
安得誅雲師，吾將罪真宰。
悠悠元亮心，千載宛如在。
遥知把不盈，搔首終朝采。
勝達不可追，迷塗誰堪悔。
棄置勿復談，且復澆磊磈。